એક વસ્તુ યાદ રાખો, જિંદગી આપણી છે. તેને કેવી બનાવવી તે આપણા હાથની વાત છે. બેલેન્સ જાળવતા આવડવું જોઈએ. યોગ્ય કે વાજબી ન હોય એનાથી છુટકારો મળવાનો નથી, છુટકારો મેળવવો પડતો હોય છે. આપણને ખબર પડવી જોઈએ કે આપણને શું ખૂંચે છે, આપણને શું નડે છે, એને હટાવતા પણ આવડવું જોઈએ. પગમાં કાંટો વાગે ત્યારે આપણે ફટ દઈને કાંટાને ખેંચીને બહાર કાઢી લઈએ છીએ. આપણને ખબર હોય છે કે, જો કાંટો નહીં કાઢીએ તો એ આપણને પેઇન આપતો રહેશે. જિંદગીમાં પણ આવી સમજ કેળવવી પડે કે મને શું પેઇન આપે છે, એને આપણે આપણા હાથથી જ હટાવવું પડે. આપણાં સુખ કે આપણાં દુ:ખ માટે સરવાળે તો આપણે જ કારણભૂત હોઈએ છીએ! દુ:ખને દૂર કરતા અને દૂર રાખતા શીખી જાવ, સુખ તો જિંદગીમાં છે જ!